
DE ELLEVE

TELEFONEN KOM UTPÅ ETTERMIDDAGEN, mens fengselspresten satt og slet med prekenen til nyttårsgudstjenesten. Han hadde sittet lenge. Hvordan forklare tiden som Guds gave, når mange i menigheten snart ville trå ut av den? Han fikk fortsette senere. Beskjeden fra Akershus festning var tydelig. Han måtte innfinne seg på festningen klokken åtte samme kveld, og forberede seg på å bli der noen timer. Han fryktet hvorfor.

Etter å ha lagt på røret bladde han gjennom bibelen sin. Han trengte et lyst og godt ord å ta med seg. Han stoppet i Jesaja, la inn et bokmerke i det 43. kapittel. Frykt ikke, for jeg er med deg. Se deg ikke engstelig om, for jeg er din Gud.

Mørket over byen var flere timer gammelt da han nærmet seg Akershus. Han gikk til fots. Som alltid var han forundret over hvor stille det var i byen allerede på denne tiden av døgnet. Livet levde ikke utendørs lenger. Lydene han hørte, var ekkoet av egne føtter blandet med fjern støy fra kaiene, der lossingen gjerne foregikk i ly av mørket, skjult for fiendtlige fly.

Han stoppet i festningsporten. Mens vakten gransket adgangsbeviset, så han inn mot fengselsbygningen. Det var der de satt, de elleve unge Stavanger-karene som ventet på et punktum eller komma for sin livshistorie. Det var disse han var kalt inn for å møte, etter at tegnet var forkynt. Han fryktet han visste det allerede. Den plutselige innkallelsen sa sitt.

Etter en lang ventetime på et av fengselskontorene kom omsider dommeren med følget sitt. Helt til det siste måtte alt følge protokoll. De tilstedeværende på kontoret måtte bevitne svaret på benådningssøknadene som var kommet fra Berlin. Alle de elleve dødsdommene var stadfestet. Ingen benådet.

Fengselspresten fikk ennå ikke møte de elleve. Protokollen krevde at de først måtte stilles opp på ekserserplassen for å få avslaget om benådning forkynt. Han fulgte opptrinnet fra vinduet. Ingen av de elleve hadde rukket å få på seg yttertøy. Men selv om frostrøyken drev ut av munn og nese, virket det ikke som de frøs. Tankene og følelsene var revet løs fra øyeblikket. De visste hva som ventet.

Dommeren stilte seg foran dem. Kort og konsist leste han opp stadfestelsen av dommene. De var dømt til døden ved skyting for å ha begunstiget fienden. Dommen ville bli fullbyrdet allerede neste morgen. Tolken gjentok på norsk. De elleve rørte seg fremdeles ikke. Som i retten tok de imot dommen uten å la seg bevege. En for en gikk de så fram til dommeren og undertegnet domspapirene.

«Nå kan De gå ned og møte dem», sa hirdmannen som betjente kontoret. Også han var preget. Man vente seg aldri til en dødsdom, uansett hvem den gikk ut over.

Da presten kom ned på fengselsplassen, sto de elleve i samtale seg imellom. De hadde mye å snakke om, mye som skulle fortelles. Forbindelsen den siste tiden hadde gått gjennom cellevegger og gittervinduer. En av dem, en av de yngste, kom bort til fengselspresten.

«Ja, nå skal vi holde lyset brennende», sa han stillferdig. Ansiktet vitnet mer om stille glede enn om tung sorg. Selv syntes fengselspresten at stunden var uutholdelig. Det var som å møte levende dødsbudskap.

Også de andre ti var rolige da han trykket hendene deres. Den eldste, han som framsto som lederen, var så vidt passert tredve. Den yngste knapt femogtyve. Alle hadde nytestamente, salmebok og andaktsbok med seg ut på fengselsplassen. To av dem kom bort til presten med andaktsboken oppslått.

«Se hva som står på vår dødsdag», sa den ene og holdt fram boken. Herre, nu lar du din tjener fare herfra i fred, for mine øyne har sett din frelse, leste han, med en forunderlig fred i ordene.

Sammen med presten gikk alle nå opp på sovesalen i øverste etasje, der vaktsoldatene bodde. Her var det både køyer og plass ved bordet for alle. Mens tolken var opptatt på annen kant av rommet, fikk presten noen ord med den eldste av dem. Han var like rolig som presten husket ham både fra rettssalen og ukene på dødscellen.

«Du vet, prest, flere av oss har vært med på svært alvorlige ting. Men for noen av disse karene er dette det rene justismord. Som han, for eksempel.»

Han pekte forsiktig mot en kar som sto for seg selv ved døren. Det var smeden fra Hjelmeland. Han var dømt for å ha oppbevart noen rustne rifler. Han hadde fått ordre om å gjemme dem da det norske kompaniet de elleve tilhørte, overga seg i aprildagene 1940. Alle trodde han ville bli benådet.

Presten gikk bort til ham.

«Jeg synes det er verst å tenke på deg. Du gjorde jo ikke annet enn å følge ordren fra din kaptein. Det finnes da ingen mening i den dommen du har fått», sa han.

«Å, du veit, skal me først snakka om det, ha eg vel vore med på meir enn desse andre. Men tyskarane fekk aldri vita om det», sa han på sin sedvanlige, stillferdige måte.

«Vet noen hva du har vært med på?»

«Ja, dei veit det heime.»

«Så snakker vi ikke mer om det», sa presten. Det var ingen grunn til å gjøre tolken mistenksom.

De sluttet seg nå til de andre. Tiden var begrenset. Det var allerede langt på kveld. Presten måtte ta fatt på samtalene på tomannshånd. En etter en inviterte han dem til underkøyen innerst i sovesalen. En av de yngste kom først. Han, som alle de andre, var overbevist om at det var Guds gode vilje som nå skulle skje. Ikke en spurv faller til jorden uten at eders himmelske Far vil det, leste han fra nytestamentet sitt. Deretter fortalte han presten hvordan bildet over alteret i fengselskirken hadde hjulpet ham til å tro på dette. Det viste Jesus i Getsemane. Under sto ordene Skje ikke min vilje, men din.

Lignende bekjennelser kom også fra de andre.

«Det er ingen ulykke som er kommet over meg, men en befrielse», sa en.

«Jeg kjenner det som jeg skal ut på en reise. Jeg skal flytte til noe meget, meget bedre», sa en annen, og smilte til og med.

«Jeg er ikke redd for det som skal skje. Nå er jeg trygg», vitnet en tredje og trøstet presten.

En av de siste ba presten om å sende nytestamentet hans hjem til foreldrene.

«Be dem finne de ordene jeg har understreket. De har betydd særlig mye for meg», sa han.

Presten ble ydmyk i møte med deres trygge tro. Han kjente også på skam. Disse elleve hadde sterkere tro enn ham.

Den eldste var den siste som kom bort til presten.

«For min del kan jeg tilgi alle. Du vet at vi alle ber Gud om tilgivelse. Da må vi være villige til å tilgi andre det småtteriet de har gjort mot oss.»

Nattetimene gikk fort. De hadde mye å snakke om. Brevene hjem måtte skrives. Eiendelene deres samles og legges fram. Fengselspresten forlot dem ved totiden, utslitt og dypt beveget. Han ville ikke få mye søvn. Allerede klokken syv skulle han møte dem igjen.

Da tiden var inne og han igjen gikk gjennom festningsporten, var en stor lastebil kjørt opp foran fengselsbygningen. Vaktmannskap sto oppstilt og ventet. Oppe på sovesalen ventet de elleve. De var like rolige som kvelden før, og mer våkne enn ham. Brevene deres, bøkene og noen småting lå ordnet i bunker på bordet. Ingen av dem røpet frykt eller gru for det som ventet. Alle hadde fått vaske ansiktet, men klærne var de samme. Skiftet de hadde fått av familiene sine etter rettssaken, lå nok fremdeles på cellene.

«Det er merkelig, jeg kjenner faktisk en indre glede ved det som skal skje i dag», sa den første presten snakket med. Det var noe forklaret over det lyse, vakre ansiktet. Nå var også håret kjemmet. Han ville ikke møte sin Gud ustelt.

Vaktsjefen kom. Det var tid for å gå. Nattverden ventet i fengselskirken. De hadde uttrykkelig bedt om dette dagen før, og fått bønnen innvilget. Før de forlot sovesalen, samlet de seg i en krets foran døren. Henvendt mot presten tok den eldste av dem ordet.

«Vil du be folk der hjemme om å holde seg i ro når de får vite dette. Vi vil ikke at andre skal føres opp i unødvendig ulykke for vår skyld. Si til dem at det er vårt bestemte ønske. Dessuten må du be våre landsmenn om ikke å hate. De må bygge Norge i kjærlighet.»

Fulgt av en tysk vakt gikk de over til kirken. De elleve tok plass på de to forreste benkene. Vaktene satte seg bakerst.

«Vi vil gjerne synge Gud signe vårt dyre fedreland», ba en av de dømte. De fikk det som de ville. Presten stemte i. Det var ingen fare. Vaktene kjente ikke sangen, og det var ikke mer straff å få. Mandig og kraftig steg salmesangen. Deretter knelte alle rundt alterringen og tok imot brød, vin og syndenes forlatelse.

Utenfor ventet vaktmannskap med håndjern. De elleve lot seg ikke affisere. Fengselspresten ga dem alle et fast håndtrykk og tok farvel. De tårene som kom, fikk renne fritt.

Så ble de ført mot bilen og opp på lasteplanet. Presenningen bak ble trukket ned. Bilen startet. Presten fulgte de røde baklyktene til de ble borte. Sakte vandret han tilbake til fengselskirken for en time alene med sin Gud. Skulle han enda en gang våge å trygle om at disse spurvene slapp å falle til jorden?

Men ingenting tydet på at Gud hadde ombestemt seg. De elleve ble fulgt av en tysk feltprest den siste delen av reisen, til Trandumskogen. Han fulgte dem helt fram til retterstedet. En fellesgrav var kastet opp. Det lå et snølag i bunnen. Den måtte være gravd før telen kom.

Framme ved gravkanten ble dommen lest opp enda en gang. Deretter ble de stilt opp på rekke med ansiktet vendt mot soldatene som utgjorde eksekusjonspelotongen. Både de og graverne var mer preget av stunden enn de elleve.

En av de elleve ba om å få håndjernene fjernet. Ønsket ble innvilget for alle. Den tyske feltpresten leste så på norsk: Jesus sier, jeg er oppstandelsen og livet. Den som tror på meg, skal leve om han enn dør, og hver den som lever og tror på meg, skal aldri i evighet dø. Tror dere dette?

De elleve svarte med et samlet og fulltonende «ja.» Foran dem sto rekken av tyske soldater med geværene rettet mot dem. Det var uforståelig at det var trosbrødre som skulle skyte dem. Hva mente Gud med det?

Presten gikk så fra mann til mann og trykket hendene deres før han trådte tilbake. En av de elleve ropte: «Gud bevare fedrelandet!»

Deretter lød tre korte kommandoord.



STAVANGER
1942


Januar

Vidkun Quisling og Nasjonal Samling har i 1941 skaffet det urokkelige grunnlag for et fritt og selvstendig Norge.

Reichskommissar Terboven og NS-fører Vidkun Quisling utveksler nyttårshilsener (NTB)


1

ORD VAR MAGRE. Samtalene forkomne. Folk nærmest hvisket når de møttes på gaten, på arbeidet eller på kirketrappen. Stort mer enn vel, vel. Hils hjem! var vanskelig å få ut av dem. Selv ikke den fryktelige rettssaken før jul, da elleve Stavanger-menn ble dømt til døden og henrettet, fikk folk til å endre retning.

De fleste prøvde å passere hverandre på gummisåler, for å slippe å dele hvor de hadde vært, og hvor de skulle. Folk kunne jo legge sammen to og to og få svaret til å bli finfin okselever hos slakter Idsøe eller røkt hyse hos Gundersen på Torvet. Slike hemmeligheter ville man helst holde blant seg og sine.

Hvis man likevel ikke klarte å passere en samtale og måtte dele sukk over krigen, var det tryggest å mene at jaja, mye kunne vært verre. Det ble jo knapt avfyrt et skudd her i byen i aprildagene 1940. De tyske soldatene kom syngende inn fra Sola og opp fra Vågen, med geværene på skuldrene. Der ble de tatt imot uten et eneste fyrop. Tyskerne fikk til og med hjelp av byens havnearbeidere med å losse kanoner, ammunisjon og annet krigsmateriell i land fra de tyske lasteskipene som la til utpå dagen.

«Jaså. Sier du det. Vel, vel. Hils hjem!»

Etter å ha kikket seg usikkert rundt våget likevel noen å innvende at et engelsk fly styrtet i Storhaug skole og en norsk torpedobåt ble senket i byfjorden. Men det skyldtes visst at den ikke hadde fulgt orden om å la tyske skip passere.

«Ja, der kan du se. Vel, vel. Hils hjem!»

Noen minnet også om at Molde, Namsos og Narvik ble bombet i aprildagene. Men det skyldtes vel mest kongen og regjeringen, som gjemte seg både her og der før de flyktet til England som skremte høns. Kunne de ikke gjort som i Danmark, der både konge og regjering ble modig værende? Gikk ikke livet der omtrent som før, med både bacon, ost og salami på bordet?

«Ja, du kan så si. Vel, vel. Hils hjem!»

Slik gikk nå dagene. Den ene lik den andre, og enda likere den tredje. Folk flest klaget ikke og snakket lite. Man hadde jo familien rundt seg og Leif Juster og Den forsvunne pølsemaker i Filmteatret.

Det var riktignok ingen som likte at radioene var inndratt, tobakken rasjonert, og at det iblant var portforbud.

Men det var jo koselig også, at hele familien kunne sitte rundt talglys bak blendingsgardinene og spille ludo eller whist i de hjem hvor kortspill ikke var syndig. Selv i Stavanger var det noen av dem.

Det fantes også mange, særlig på Egenes og Våland, som mente at tyskerne i byen var riktig så høflige og hyggelige, så lenge man ikke la seg ut med dem. De både reiste seg for eldre på bussene som ennå gikk, blunket til ungpikene, delte ut bombommer til ungene og sparket fotball med guttene i gaten når de hadde noen timers perm. Og plyndring, slik russerne bedrev på Østfronten, hadde man knapt hørt om. Riktignok kunne det forsvinne en høne eller kanin fra byens hager. Men jøssingene, de med rød topplue og binders i jakkeslaget, var jo ikke stort bedre. Noen av dem bød visst tyskerne flådde katter som kaniner og fjærløse kråker som kylling. Men det gikk ikke lenger. Nå kjøpte ikke soldatene hverken kanin eller kylling uten at hodet satt på. Niks mer pus, sa de og lo, før de muntert ga svindlerne et spark i baken. Det var vel ikke mer enn fortjent?

«Nei, du kan så si. Vel, vel. Hils hjem!»

Slik vred man seg unna emner som luktet vondt og kjentes ømme. Arbeid var det jo også å få, kunne noen nikke samtalen videre med. Tyskerne bygget brakker, flyplass på Forus og bunkere og maskingevær-reder både her og der. Betalte godt gjorde de også. Ingen kunne riktignok bade langs Jærstrendene for tiden, bak piggtråden. Men hva så? Man hadde jo Vaulen, Godalen og Sjølyst. Vannet var dessuten varmere der, og tilgjengelig også for dem som ikke hadde bil og penger til bensin. Det var det jo bare fiffen som hadde, som Bjelland, Bergesen og Wiig.

«Jaså, NS-Wiig?»

«Ja, eller Junior som mange kaller ham, etter faren, hedersmannen Cornelius T. Wiig. Han skal visst ha brutt all kontakt med sønnen.»

«Jaså. Sier du det? Vel, vel. Hils hjem!»

Det var på en slik dag, akkurat på en slik dag, en kald og uferdig dag tidlig i januar i det andre krigsåret, at en ung mann med sikspens og grå frakk var på vei oppover Langgaten mot Storhaug. Han hadde kragen brettet opp for å verne halsen mot den sure januarvinden som feide gjenglemt løv nedover bakken. Den ene hånden hadde han stukket i frakkelommen. Den andre bar en stor pose. Med jevne mellomrom byttet han hånd for ikke å fryse på seg neglebit og blå fingre. Det kunne han ikke risikere, han som var typograf og ansvarlig for å sette årets telefonkatalog. Men denne beskjeftigelsen ville ingen ha gjettet om de ble spurt. Svarene ville nok heller bli lagt i skuffen for yrker som politi, brannmann eller gymnastikklærer. Det var noe ved måten han beveget seg på, som ikke passet for menn som tilbragte dagene ved en kontorpult eller settekasse.

Halvt oppe i bakken, like før Skrettings likkistefabrikk, stoppet mannen og kikket opp på et husnummer. Det hang skjevt på en vegg som lengtet etter maling.

Han tok opp en sammenbrettet avis fra posen og løftet den opp til ansiktet for å kunne lese et par linjer i det sparsomme lyset. Blendingsgardinene var allerede trukket ned.

Han så opp på husveggen igjen og la avisen tilbake i posen. Deretter gikk han inn porten, opp trappen foran inngangsdøren og dreide på ringeklokken. Han måtte gjøre det en gang til før noen trykket ned dørhåndtaket fra innsiden.

Det var en jentunge som åpnet.

«God ettermiddag», sa mannen utenfor og brettet ned kragen for ikke å skremme henne. Han la dessuten til det samme smilet som han ga fotografene som ville forevige ham på filmrullen sin, slik de ofte ville, særlig før krigen, da navnet hans var på alle avistypografers vinkelhake hver søndag etter en Viking-kamp.

Jentungen åpnet døren så mye at han kunne se at hun hadde rød sløyfe i det lyse håret og en strømpebukse med stoppinger på knærne. Den lå i folder nedover leggene hennes.

«Hvem er det, Solveig?» ropte en stemme innenfra. Det var en mann. Han snakket med mat i munnen.

«Det er en mann», ropte hun tilbake.

«Spiser dere middag?» spurte mannen på dørmatten. Piken nikket, roligere nå, og trakk opp strømpebuksen. Den manglet strikk.

«Røkt hyse og gulrotstuing.»

«Mm, det hørtes godt ut!»

Piken rynket på nesen.

«Jeg liker pølser bedre.»

«Ja, hvem gjør ikke det. Men det er lenge siden slikt har vært å få kjøpt.»

Piken smilte endelig.

«Men vi hadde lever i går. Det var godt.»

«Jaså, det liker jeg også. Men det er ikke så lett å få tak i.»

«Pappa hadde byttet det til seg mot noen egg. Vi har høner i bakgården.»

En mann kom ut fra det som trolig var kjøkkenet. Han holdt en serviett foran munnen.

«Bare gå inn og spis ferdig du, Solveig, så snakker jeg med mannen.»

Piken forsvant. Mannen på trappen rakte fram posen.

«Her er ballen. Signert av Konrad Olsen.»

«Og hvordan skal jeg være sikker på det?»

Mannen utenfor tok av seg sikspensen og smilte.

«Holder det?»

Far til den lille piken måpte. Ansiktet under sikspensen var velkjent. Det var Konrad Olsen selv som sto der, Viking- og landslagsspilleren som hadde vunnet bronsemedalje i Hitlers olympiade noen år før krigen. Han var blitt litt eldre. Håret var kortere. Øyenbrynene bustete. Noen kilo tyngre var han vel også, til tross for at det ikke var stort fett å mate dem med for tiden. Men smilet og de våkne, blå øynene var de samme. De hadde fulgt ham gjennom hele livet, fra barnehjemmet på Waisenhuset til Olympiastadion i Berlin, og nå til dørmatten utenfor et lite, hvitt hus med skjevthengende nummerskilt i Langgaten i Stavanger.

«Konrad Olsen i egen person! Det hadde jeg ikke trodd. Kom inn, kom inn, herr Olsen. Det er ikke hver dag vi har en olympisk bronsevinner i huset!»

«Men det er lenge siden. Nå er jeg bare en vanlig typograf. Jeg minnes knapt når jeg spilte med en ball som dette, bortsett fra hjemme i hagen med guttungen.»

«Nei, det er ikke stort som skjer hverken på Viking eller på landslaget etter at idrettsstreiken begynte.»

Konrad svarte ikke. Han hørte nye skritt fra kjøkkenet. De var tyngre enn småpikens. Samtidig smatt en katt ut. Den snudde i døråpningen. Været utenfor fristet ikke til musejakt.

«Se, Brede, hvem som er kommet for å bytte de gamle skiene dine mot en fotball.»

Gutten stoppet og holdt seg foran ansiktet, tom for ord. Konrad slapp ballen ned på høyrefoten og vippet den mellom høyre og venstre. Gutten fikk fatningen tilbake. Beundrende fulgte han Konrads ballbehandling mellom speilhylle og paraplystativ før han la ballen død og sparket den forsiktig over teppet mot gutten.

«Dette er en ekte Viking-ball som jeg laget mange mål med for noen år siden. Jeg har skrevet autografen min på den.»

Gutten tok opp ballen og studerte navnetrekket. Trolig fikk den plass på hyllen for at ikke Konrad Olsen skulle bli slitt bort på grusen utenfor.

«Nå skal du få ski og støvler», sa mannen fra middagsbordet. «Håper det passer. Brede har vokst fra dem.»

Mannen hentet skiparet og tøyposen med støvlene fra bakgangen. Konrad så ned i den.

«Det ser bra ut. Jeg og guttungen har planer om en skitur i vinter, så det er fint å få noen timer trening først, hvis snøen kommer.»

Konrad tok mannen i hånden, brettet opp kragen og satte på seg sikspensen.

«Jeg får vel komme meg ut i blåsten igjen. Takk for handelen og takk for meg.»

Konrad Olsen, tidligere landslagsspiller og typograf, nå bare typograf, bega seg på hjemvei. Han gikk fort. Gatelysene i byen ble snart slukket og de fleste blendingsgardinene trukket ned.

Han bestemte seg for å ta snarveien over Torvet, selv om han kunne risikere å møte soldater ved hitlertennene som sperret byen for fiendtlige tanks og stridsvogner som måtte komme sjøveien. Men barneski og -støvler fikk nok passere. Selv Terboven trodde vel ikke at det fantes motstandsfolk under ti år, på ski. Dessuten hadde nok tyskerne alvorligere ting å tenke på. Engelskmenn og Milorg-soldater skulle ha gjennomført et kommandoraid på Måløy for noen dager siden. Flere tyske skip og militæranlegg var visst ødelagt og hundrevis av tyske soldater drept. Hvorvidt det var sant, var ikke godt å si. En fjær av håp ble lett til ti seierrike høns i disse tider. Men i dag var det kommet en slags bekreftelse. Aftenbladet trykket rystende beretninger fra det britiske strandhugg, som de kalte det. Britene skulle ha skutt sårede som lå hjelpeløse i vannet. Også sårede på land ble skutt og deretter røvet for eiendeler, før den norske befolkningen hjalp dem etter beste evne. Selv Reichskommissar Terboven takket for deres barmhjertighet.

Konrad tok nyheten med et kilo salt og stor glede. Det var slik okkupantene presset avisene til å beskrive slike angrep. Jo verre de framstilte sine britiske fiender, desto større var det tyske nederlaget. Såpass hadde han lært etter snart to krigsår. For tiden var det dessuten japanske seire i Østen som fikk de største overskriftene. De erobret visst snart Singapore. Krigslykken til tyskerne hadde kanskje snudd etter at Hitler angrep Stalin og amerikanerne tok de alliertes side. Det var lov å håpe, selv om ingen av de kommunistiske bolsjevikene ville bli ønsket velkommen i byen, kristendomsforfølgere som de var.

Han nærmet seg kaien nå. Her lå tyske lasteskip, også de i mørke. Lossingen var slutt for dagen. Presenninger lå over det som var kommet på land. På andre siden av Vågen kunne han skimte et par torpedobåter som sikkert hadde eskortert lasteskipene. Vakter sto på dekk. Skagenkaien var forbudt område.

Konrad økte farten enda litt. Disse spaserturene var en slags trening. En dag håpet han å komme tilbake på fotballbanen, og landslaget. Egentlig skulle det ha vært et nytt VM i år. Men det var selvsagt avlyst. Konrad hadde delte minner fra det forrige. Norge ble slått ut allerede i første runde, av Italia. Kampen var en kopi av semifinalen i olympiaden. Også da vant italienerne 2–1 etter ekstraomganger. Likevel ble de tatt imot som vinnere og hadde fått tittelen Bronselaget.

Da Konrad nesten var nådd Matsalget på Strandkaien, så han en kvinne komme mot seg. Hun bar en kurv på armen. Ansiktet var vanskelig å se i tussmørket, men var det ikke noe kjent ved gangen hennes? Det kunne ikke stemme, tenkte han. Var det henne, ville hun aldri begitt seg hit ned så sent på ettermiddagen. Det var jo over middagstid og snart portforbud. Tyskerne fryktet flere raid langs kysten. For Konrad og de fleste i byen hadde det tent et håp. Skulle den engelske invasjonen endelig komme? De hadde ventet på den i snart to år. Mange hadde gitt livet sitt for å forberede den. Deriblant de elleve. Men offeret deres var foreløpig forgjeves.

Kvinnen senket farten da hun så ham, og stoppet. Var hun redd? Han var ikke mer enn femten–tyve meter foran henne nå. Igjen syntes han det var noe kjent ved henne. Var det virkelig … Alette? Søsteren hans? Han hadde knapt sett henne siden mannen hennes meldte seg inn i NS for halvannet år siden. Konrad var blitt sjokkert og sint over sviket. Svogeren, eller Junior som han kaltes fordi han bar samme navn som sin far, tekstilkongen Cornelius T. Wiig, hadde riktignok vært NS-medlem på den tiden partiet kjempet mot bolsjevismen og for norske, nedarvede verdier. Men da Quisling ga jødene skylden for alt dette, meldte han seg ut, sammen med de fleste andre.

Siste gang de snakket sammen, var i barnedåpen til Konrads datter, Frøya. Selv i barnas nærvær klarte ikke Konrad og Sara, kona hans, å la være å tilkjennegi sin skuffelse. Men Junior mente at den eneste vei til fred med tyskerne var gjennom NS. Quisling hadde jo vært i Berlin flere ganger og talt Norges sak hos Føreren selv, og møtt stor forståelse. Alette hadde ikke sagt stort. Hun søkte tilflukt på kjøkkenet og på gulvet, sammen med barna.

Siden da hadde de ikke engang feiret jul sammen, selv om Konrad og Alette ikke hadde annen slekt. Faren forsvant på sjøen før Konrad kunne huske. Moren ble tatt av tuberkulosen for over tyve år siden, da han og Alette ble plassert på Waisenhusets barnehjem. Hun var to år eldre enn han, og bodde der ikke lenge før hun fikk huspost hos en direktørfamilie og flyttet. Nå så hun eldre ut enn hun var, litt bredere over hoftene og kledd i en lilla kåpe med store, sorte knapper. En av dem var brukket. På hodet hadde hun en sort cloche-hatt, en slik som var moderne før krigen. Hun hadde trukket den helt ned til øynene, kanskje for å unngå å bli gjenkjent. Det var også så vidt det blonde håret hennes syntes. Det var kortere enn før. Det var lenge siden hun hadde byens mest bedårende slangekrøller, som fikk flere enn Junior til å kikke etter henne. Mange mente hun lignet på en blond utgave av Mary Pickford, den amerikanske filmstjernen.

«Alette», sa han prøvende, og ikke høyere enn at hun kunne velge å snu. Hun så seg rundt. Deretter kom hun sakte mot ham. De ble stående og se på hverandre, uten å si noe.

«Konrad», sa hun til slutt, uten å våge å knytte følelser til.

«Lenge siden sist», svarte Konrad, like uttrykksløst. Det var det eneste han kom på å si.

«Ja, hvordan går det med deg?» spurte hun, litt lettere nå, siden broren fortsatt sto der.

«Det går nå. Jeg har akkurat vært og byttet til meg et par ski til Odin. Han har lyst å prøve hvis snøen kommer.»

Fremdeles sto de noen skritt fra hverandre, som om de fryktet å bli angrepet av den andre.

«Jaså, og hvordan går det med Frøya, det er det jentungen din heter, ikke sant?» stotret Alette videre. «Jeg har jo heller ikke sett Sara på en evighet. Jeg er jo mest hjemme, med Amalie.»

«Ja, hvordan går det med henne?» spurte Konrad. Virket han oppriktig interessert nå?

«Fint, hun feirer seksårsdag på torsdag i neste uke», svarte Alette. Hun følte at broren var kommet litt nærmere muren mellom dem. «Kanskje dere vil komme?» våget hun å føye til.

«Ja, kanskje det. Jeg skal høre med Sara om det passer.»

Den reserverte tonen var tilbake. Konrad var begynt å angre på at han hadde stoppet. Han ville aldri få Sara med seg til en NS-familie. Hun var jo jøde. Det var ikke småtteri NS og tyskerne beskyldte rasen hennes for.

«Du spiller ikke fotball lenger, hører jeg?» spurte Alette. Hun følte at invitasjonen hadde valgt en blindvei.

«Nei, ikke siden idrettsstreiken begynte», bet han henne av med. «Men hvor har du vært forresten, så sent? Det er jo snart bekmørkt.»

Alette løftet fram kurven.

«Sild», fastslo Konrad før hun svarte.

«Ja, jeg fikk høre at kolonialhandler Fiveland på Strandkaien hadde fått inn noe. Men det var ikke stort igjen da jeg kom, like før han stengte.»

For første gang smilte hun.

«Jaså. Den lukter ikke helt fersk. Vel, vel, da får jeg vel komme meg videre. Hils hjem!»

«Det skal jeg. Håper vi ses i bursdagen.»

Om Konrad hørte det, var hun usikker på. Han hadde allerede begynt å gå.

